b"\n_START_ARTICLE_\nGregg Rolie\n_START_SECTION_\nKariera\n_START_PARAGRAPH_\nMed \xc5\xa1olanjem na srednji \xc5\xa1oli Cubberley High School je Rolie igral v skupini \xc2\xbbWilliam Penn and his Pals\xc2\xab. Leto po diplomi, leta 1965 se je Rolie pridru\xc5\xbeil Carlosu Santani in ostalim, s katerimi je ustanovil zasedbo \xc2\xbbSantana Blues Band\xc2\xab, ki se je kasneje preimenovala v \xc2\xbbSantana\xc2\xab. Kot ustanovni \xc4\x8dlan skupine je bil Rolie del prvega vala uspeha skupine, med drugim je s skupino nastopil na festivalu Woodstock leta 1969 in bil eden izmed klju\xc4\x8dnih \xc4\x8dlanov pri snemanju nekaterih hit albumov skupine. Najbolj je znan kot originalni glavni vokalist skupine Santana. Njegov vokal se je pojavil v skladbah \xc2\xbbBlack Magic Woman\xc2\xab, \xc2\xbbOye Como Va\xc2\xab, \xc2\xbbNo One To Depend On\xc2\xab in \xc2\xbbEvil Ways\xc2\xab. Postal je znan tudi po obvladanju Hammond B3 orgel. Zaradi nesoglasij o glasbeni usmeritvi skupine, med njim in Carlosom Santano, je Rolie leta 1971 zapustil skupino._NEWLINE_Leta 1973 se je Rolie pridru\xc5\xbeil novi skupini, kjer je igral tudi nekdanji kitarist skupine Santana, Neal Schon. Skupina je kasneje postala \xc2\xbbJourney\xc2\xab. Kot klaviaturist je Rolie z zasedbo, ki so jo sestavljali \xc5\xa1e Schon, Aynsley Dunbar, George Tickner in Ross Valory, posnel prvih \xc5\xa1est albumov. Rolie je bil glavni vokalist na albumih Journey in Look into the Future, na albumu Next pa si je glavne vokale delil s kitaristom Schonom. Ko se je leta 1977 skupini pridru\xc5\xbeil Steve Perry je Rolie prispeval glavne vokale pri nekaj skladbah na albumih Infinity, Evolution in Departure._NEWLINE_Po razhodu s skupino Journey leta 1980 je Rolie izdal nekaj solo albumov, vklju\xc4\x8dno z najbolj znanim Gregg Rolie leta 1985. Na albumu se nahaja skladba \xc2\xbbI Wanna Go Back\xc2\xab, ki je kasneje postala hit Eddieja Moneyja, pri snemanju skladbe pa so sodelovali Carlos Santana, Peter Wolf, Neal Schon in Craig Chaquico. Roliejev drugi solo album Gringo je iz\xc5\xa1el leta 1987._NEWLINE_Leta 1991 je Rolie skupaj s Stevom Smithom in Rossom Valoryjem (iz skupine Journey) ustanovil skupino The Storm. Tudi v tej skupini je bil Rolie klaviaturist in glavni vokalist na nekaj skladbah prvega albuma skupine The Storm, s katerega je iz\xc5\xa1el Top 10 singl \xc2\xbbI've Got A Lot To Learn About Love\xc2\xab. Kljub uspehu je bil njihov drugi album Eye of the Storm, ki je bil posnet leta 1993, umaknjen, ker je industrija favorizirala rap. Album je leta 1995 le iz\xc5\xa1el v omejeni izdaji. Leta 1998 so se Rolie in nekdanji \xc4\x8dlani skupine Santana zdru\xc5\xbeili pod imenom \xc2\xbbAbraxas Pool\xc2\xab, leto kasneje pa so izdali istoimenski album._NEWLINE_Schon je kasneje istega leta zapustil skupino in ponovno formiral skupino Journey, Rolie in Ron Wikson pa sta leta 1999 za\xc4\x8dela snovati naslednji Roliejev album Roots, ki je vodil k ustanovitvi zasedbe Gregg Rolie Band. Poleg Rolieja in Wiksa, so pri snemanju albuma sodelovali tudi Neal Schon, Alphonso Johnson, Dave Amato, Adrian Areas in Michael Carabello. V skupino sta nato pri\xc5\xa1la \xc5\xa1e kitarist Kurt Griffey in klaviaturist Wally Minko. Skupina je posnela album v \xc5\xbeivo Rain Dance, ki je iz\xc5\xa1el leta 2009._NEWLINE_Leta 2010 je Rolie izdal album Five Days in ustanovil duo z Alanom Haynesom, kar je vodilo do ustanovitve zasedbe Gregg Rolie Quartet, kjer sta \xc5\xa1e sodelovala bobnar Ron Wikso in basist Evan Lopez._NEWLINE_Med letoma 2012 in 2014 je Rolie sodeloval s skupino Ringo Starr & His All-Starr Band, s katero je izvajal hite skupine Santana \xc2\xbbBlack Magic Woman\xc2\xab, \xc2\xbbEvil Ways\xc2\xab\xc2\xa0in \xc2\xbbEverybody's Everything\xc2\xab. V zasedbi so poleg Rolieja \xc5\xa1e sodelovali kitarist skupine Toto, Steve Lukather, Todd Rundgren, Richard Page, Mark Rivera in Gregg Bissonette. 2. februarja 2013 je Carlos Santana potrdil vest, da namerava ponovno zdru\xc5\xbeiti klasi\xc4\x8dno zasedbo skupine Santana, ve\xc4\x8dina katere je igrala na Woodstocku leta 1969. Glede Rolieja je Santana povedal: \xc2\xbbPrepri\xc4\x8dan sem, da bo Gregg sodeloval\xc2\xab. Leta 2012 je Rolie o tak\xc5\xa1ni ponovni zdru\xc5\xbeitvi za Radio.com povedal: \xc2\xbbGre samo za sestavo zasedbe in izvedbo. Jaz sem za. Mislim, da je to odli\xc4\x8dna ideja. Ljudem bo v\xc5\xa1e\xc4\x8d. Odli\xc4\x8dno bo!\xc2\xab\n_START_SECTION_\nFilantropija\n_START_PARAGRAPH_\nRolie je zagovornik glasbenega pou\xc4\x8devanja otrok. Leta 2005 je postal uradni podpornik organizacije Little Kids Rock, ki zagotavlja brezpla\xc4\x8dne instrumente in glasbeni pouk otrokom v ZDA. Rolie je \xc4\x8dlan \xc4\x8dastnega vrhovnega odbora organizacije."